ભાજપ સત્તામાં ભાગીદાર હોય ત્યારે ત્રાસવાદીઓ અને ઉદ્દામવાદીઓ સામે વધુ કડક પગલાં લેવાશે તેવી સૌને ગણતરી હતી. તેવા અર્થમાં કડક પગલાં લેવાયા નહોતા. ઉલટાનું પથ્થરમારો વધી ગયો. યુવતીઓ પણ ડર છોડીને રસ્તા પર ઉતરી આવીને વારેવારે પથ્થરમારો કરતી હતી. સેના સામે પથ્થરમારો, પોલીસ સામે પથ્થરમારો, ત્રાસવાદીઓ વિરુદ્ધ કાર્યવાહી થતી હોય ત્યાં પણ તેમની તરફેણમાં અર્ધ લશ્કરી દળો પર પથ્થરમારો. દુનિયાએ આ બધું જોયું છે. દુનિયાને ખ્યાલ આવ્યો કે ભારત સરકાર અને ભાજપ જેવો પક્ષ પણ વિરોધીઓને બિનલોકતાંત્રિક ઢબે કચડી નાખવા માગતો નથી. ભાજપે સતત એવો દેખાવ કર્યો કે તે ડાયલોગ માટે તૈયાર છે. પાકિસ્તાન તેમાં રોડા નાખે છે તે વાત દેખાડી શકાય.